Idir Shúgradh agus Dáiríre
Cnuasach gearrscéalta Gaeilge leis an scríbhneoir Éireannach Máirtín Ó Cadhain a d'fhoilsigh Oifig an tSoláthair sa bhliain 1939 é Idir Shúgradh agus Dáiríre. Ba é an chéad chnuasach gearrscéalta ó Mháirtín Ó Cadhain é a foilsíodh agus é ag tosú amach mar scríbhneoir agus gan a bhuaic bainte amach fós aige.

Is é a bhí le rá ag an Dr Máire Ní Annracháin faoin leabhar ná:

Luathscéalta de chuid Mháirtín Uí Cadhain atá sa leabhar seo. Léitheoireacht riachtanach iad don té a bheadh ag iarraidh saothar an Chadhnaigh ina iomláine a mheas, agus don té a bheadh ag iarraidh stair an fhicsin Ghaeilge a thuiscint de réir mar a forbraíodh é as seánraí agus as saol an bhéaloidis i gcaitheamh an fichiú haois. Tá sainrian an Chadhnaigh ar na scéalta: saibhreas Gaeilge a chuirfeas léitheoirí faoi dhraíocht, an tsúil ghéar ar mhioscais an duine, an tuiscint ar an saol a aithníonn an tragóid agus an áiféis. Bíonn an saol searbh go leor sna scéalta seo, ach fós is féidir gáire a dhéanamh. Ní gáire gan trua é, áfach: tugann na scéalta cuireadh fial don léitheoir, arís is arís eile, a chroí a oscailt don té atá ar an imeall.

Caoimhín Ó Marcaigh a dhear an clúdach.

Scéalta an chnuasaigh 
 Idir Shúgradh agus Dáiríre (gearrscéal)
 Píopa tobac
 Leatrom na cinniúna - Scéal faoi spideoigín ocrach sa bhfuacht
 Culaith le cois
 Má chaill mé Báire, ghnóthaigh mé Báire - Scéal grá faoi chúl báire ciotach a ligeann cúl isteach. Déanann sé damhsa leis an bpríomhcharachtar agus bíonn meas air ar deireadh.
 Aois na hóige
 Fóide Cnapánacha Carracha Uachtar an Bhaile
 Mac Rí na nDeachmann
 Gan an craiceann ná a luach
 Gan Murcha gan Mánas

Aistriúcháin 

Aistríodh cuid de scéalta an chnuasaigh go Béarla sa leabhar The Road to Brightcity (Leagan de An Bóthar go dtí an Ghealchathair) le hEoghan Ó Tuairisc. D'fhoilsigh Poolbeg Press as Baile Átha Cliath sa bhliain 1981 é.

Leabhair bunaithe ar an saothar 

Scríobh Séamas Ó Murchú an leabhar Liosta focal as Idir Shúgradh agus Dáiríre a bhailíonn leaganacha canúnacha agus focail nach bhfuil eolas maith orthu orthu. Foilsíodh an leabhar sa bhliain 1982 agus is é Acadamh Ríoga na hÉireann i mBaile Átha Cliath a d'fhoilsigh.

Leabhair le Máirtín Ó Cadhain
Leabhair ghearrscéalta as Gaeilge